Omkring Mændenes Hjem på Istedgade på Vesterbro i København er flere af de udsatte positive over for et nyt forslag fra Socialdemokratiet.

De vil udstyre de mest udsatte misbrugere med et id-kort, så politiet ved, at de godt må have narkotika på sig til eget forbrug. Det må de ifølge loven allerede - og slippe med en advarsel - men omkring Istedgade oplever mange alligevel, at politiet konfiskerer deres narko og giver bøder.

Og et sådan id-kort er en god idé, lyder det fra flere misbrugere.

Det foreslår Socialdemokratiet Et id-kort til de mest udsatte misbrugere, som kommunen udsteder. Det skal fungere som et bevis over for politiet på, at en misbruger kan undtages almindelige sanktioner, som bøder og konfiskering. Et nyt krisecenter i området med forskellige behandlingstilbud, så de udsatte misbrugere ikke bliver kastet rundt i systemet fra sted til sted. En ændring i sociallovgivningen så de allermest udsatte for eksempel kan blive fritaget for krav og sanktioner i kontanthjælpen. Én gennemgående sagsbehandler så de udsatte har en person, der behandler deres sag og hjælper dem. Tilbud om døgnbehandling til hjemløse med misbrug. Gratis tandpleje til de mest udsatte. Formand Mette Frederiksen fortæller dog, at de ikke nødvendigvis vil indføre det hele på én gang.

- Politiet skal lade være med at jage os. Selvom man kun har til eget forbrug, tager de det hele, fortæller Heidi Bue.

Hun er lige knap 50 år, og hun er træt af livet som narkoman, fortæller hun. Hun har været i misbrug, siden hun var 14 år.

- Jeg vil gerne ud af mit misbrug efterhånden. Jeg orker ikke mere. Kan ikke mere. Det er hårdt, og jeg er ved at være en gammel dame. Jeg har været i det her i mange år - det har været en lang tur. Nu vil jeg bare gerne have hjælp og i døgnbehandling, siger hun.

Læs også : Socialdemokratiet vil give narkomaner ID-kort, så politiet lader dem være

Annika, en yngre misbruger, der kommer forbi sammen med sin kæreste, synes også, at idéen om et id-kort lyder fortrinlig.

- Jeg er ret frustreret over, at man bliver antastet af politiet.

Annika har ugen forinden fået konfiskeret sit narko af politiet.

- Det kunne være sejt med sådan et kort. Ham politimanden, der konfiskerede det, var rigtig smart. Det eneste, de ville have, var informationer om, hvem jeg havde købt det af.

- Men så bliver jeg stemplet som stikker og ender i en grøft, siger hun.